Nariadenie Rady (EHS) č. 680/80
z 18. marca 1980
o uzavretí dohôd vo forme výmeny listov, ktoré opravujú niektoré bezcolné kvóty otvorené Spojeným kráľovstvom v súlade s protokolom 1 k príslušným dohodám o voľnom obchode medzi Európskym hospodárskym spoločenstvom a Fínskou republikou, Nórskym kráľovstvom a Švédskym kráľovstvom
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä jej článok 113,
so zreteľom na odporúčanie Komisie,
keďže dohody o voľnom obchode medzi Európskym hospodárskym spoločenstvom a Fínskou republikou [1], Európskym hospodárskym spoločenstvom a Nórskym kráľovstvom [2] a Európskym hospodárskym spoločenstvom a Švédskym kráľovstvom [3] boli podpísané v Bruseli dňa 5. októbra 1973, 14. mája 1973 a 22. júla 1972;
keďže majú byť opravené niektoré bezcolné kvóty otvorené Spojeným kráľovstvom v súlade s protokolom 1 k vyššie uvedeným dohodám o voľnom obchode a schválené dohody vo forme výmeny listov dojednaných na tento účel,
PRIJALA TOTO NARIADENIE:
Článok 1
Dohody vo forme výmeny listov opravujúce niektoré bezcolné kvóty otvorené Spojeným kráľovstvom v súlade s protokolom 1 k dohodám o voľnom obchode medzi Európskym hospodárskym spoločenstvom a Fínskou republikou, Európskym hospodárskym spoločenstvom a Nórskym kráľovstvom a Európskym hospodárskym spoločenstvom a Švédskym kráľovstvom sa týmto schvaľujú v mene spoločenstva.
Znenie dohôd je pripojené k tomuto nariadeniu.
Článok 2
Predseda Rady sa týmto splnomocňuje k vymenovaniu osoby splnomocnenej podpisovať dohody zaväzujúce spoločenstvo.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. marca 1980